ΓΡΑΠΤΗ ΕΡΩΤΗΣΗ E-2400/98

υποβολή: Marjo Matikainen-Kallström (PPE) προς την Επιτροπή

(27 Ιουλίου 1998)

Θέμα: Συσκευασία των προïόντων αλιείας

Η Επιτροπή επιτρέπει, με σχετική απόφασή της, την συσκευασία και συντήρηση των προϊόντων αλιείας σε πλαστικά μόνο δοχεία. Εν τούτοις, υπάρχει μεγάλος αριθμός διαφορετικών παραδοσιακών ειδών διατροφής τα οποία ανέκαθεν παρασκευάζοντο, συσκευάζοντο και διατηρούντο σε δοχεία τα οποία κατασκευάζοντο από άλλα υλικά, συνήθως από ξύλο. Ένα από τα είδη αυτά διατροφής είναι και το σουηδικό Surströmming το οποίο παρασκευάζεται σε μια ιδιαίτερα μικρή περιοχή βάση μιας παραδοσιακής συνταγής ηλικίας πολλών αιώνων. Η δυνατότητα για παραγωγή του προϊόντος αυτού είναι εξαιρετικά περιορισμένη με αποτέλεσμα να διατίθενται στην αγορά μικρές μόνο ποσότητες από αυτό. Η μικρής κλίμακας αυτή επιχειρηματική δραστηριότητα κινδυνεύει να τερματισθεί εάν εφαρμοσθούν οι διατάξεις της οδηγίας της Επιτροπής που απαγορεύουν την για εμπορική εκμετάλλευση παραγωγή του εν λόγω προϊόντος με την παραδοσιακή αυτή μέθοδο.

Έχει εξετάσει η Επιτροπή το ενδεχόμενο της εξαίρεσης του Surströmming και άλλων παρομοίων παραδοσιακών "λιχουδιών" από τις σχετικές διατάξεις της οδηγίας; Έχει λάβει υπόψη της η Επιτροπή κατά την εκπόνηση της οδηγίας τα ιδιαίτερα εκείνα προβλήματα που σχετίζονται με την παραγωγή τέτοιων ειδικών ειδών διατροφής; Έχει αποτιμήσει εκ των προτέρων η Επιτροπή τις ενδεχόμενες συνέπειες για την παραγωγή και την πώληση παραδοσιακών ειδών διατροφής από την εφαρμογή της οδηγίας αυτής; Ποια μέτρα προτίθεται να λάβει η Επιτροπή προκειμένου να διασφαλισθεί ότι οι μικροεπιχειρηματίες και οι απασχολούμενοι εμμέσως με την παραγωγή αυτή άλλοι επαγγελματίες, π.χ. αλιείς, δεν θα βρεθούν ενώπιον υπερβολικών δυσχερειών;

Απάντηση του κ. Fischler εξ ονόματος της Επιτροπής

(24 Σεπτεμβρίου 1998)

Οι διατάξεις της οδηγίας 91/493/ΕΟΚ για τη θέσπιση των υγειονομικών όρων για την παραγωγή και τη διάθεση στο εμπόριο αλιευτικών προϊόντων(1), δεν προβλέπουν σαφή απαίτηση για τη χρήση πλαστικών βαρελιών, ούτε τσιμεντένιου πατώματος. Εξαρτάται από την εθνική αρχή να κρίνει εάν το πάτωμα πληροί τους στόχους υγιεινής που προβλέπονται από την οδηγία.

Το Κεφάλαιο III του Παραρτήματος της οδηγίας αυτής, το οποίο ορίζει τους γενικούς όρους για εγκαταστάσεις στην ξηρά, αναφέρει στο σημείο 2(α) ότι οι εγκαταστάσεις αυτές πρέπει να διαθέτουν στους χώρους όπου γίνεται διακίνηση, προετοιμασία και μεταποίηση των προϊόντων, υδατοστεγές πάτωμα, το οποίο να είναι εύκολο να καθαριστεί και να απολυμανθεί και να διαθέτουν κλίση που να διευκολύνει την αποστράγγιση των υδάτων ή να διαθέτουν εξοπλισμό για την απομάκρυνσή τους.

Το Κεφάλαιο IV(6)(γ) και το Κεφάλαιο VI(2) του Παραρτήματος αναφέρουν, αντίστοιχα, ότι τα δοχεία που χρησιμοποιούνται για την άλμη, πρέπει να είναι κατασκευασμένα κατά τρόπο ώστε να αποκλείουν τη μόλυνση κατά τη διάρκεια της διαδικασίας αλατίσματος, ενώ στο σημείο 2) αναφέρεται ότι τα υλικά και προϊόντα συσκευασίας που ενδέχεται να έλθουν σε επαφή με αλιευτικά προϊόντα, πρέπει να πληρούν όλους τους κανόνες υγιεινής, ιδίως δε:

- πρέπει να μην επηρεάζουν τα οργανοληπτικά χαρακτηριστικά των αλιευτικών προϊόντων;

- δεν πρέπει να μπορούν να μεταδίδουν στα αλιευτικά προϊόντα επιβλαβείς ουσίες για την ανθρώπινη υγεία;

- πρέπει να είναι ισχυρά ώστε να προστατεύουν επαρκώς τα αλιευτικά προϊόντα.

Δεν υπάρχει καμία πρόθεση της κοινοτικής νομοθεσίας να υπονομεύσει την παραγωγή ενός παραδοσιακού σουηδικού προϊόντος, εφόσον το προϊόν αυτό πληροί τους κανόνες της υγιεινής τροφίμων. Οι προαναφερόμενες διατάξεις αφήνουν στις σουηδικές αρχές επαρκές πεδίο ερμηνείας για την εφαρμογή των κανόνων αυτών και, ως εκ τούτου, η Επιτροπή πιστεύει ότι τηρήθηκε η αρχή της επικουρικότητας.

(1) ΕΕ L 268 της 24.9.1991.